CELEX: 32015D1942
Language: mt
Date: 2015-10-26 00:00:00
Title: Deċiżjoni tal-Kunsill (UE) 2015/1942 tas-26 ta' Ottubru 2015 li tistabbilixxi l-pożizzjoni li għandha tittieħed f'isem l-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ dwar it-talba tal-Istati Uniti għal eżenzjoni tad-WTO biex testendi l-programm tal-AGOA

29.10.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 283/9
            
         DEĊIŻJONI TAL-KUNSILL (UE) 2015/1942
   tas-26 ta' Ottubru 2015
   li tistabbilixxi l-pożizzjoni li għandha tittieħed f'isem l-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ dwar it-talba tal-Istati Uniti għal eżenzjoni tad-WTO biex testendi l-programm tal-AGOA
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 207(4), flimkien mal-Artikolu 218(9) tiegħu,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               Il-paragrafi 3 u 4 tal-Artikolu IX tal-Ftehim ta' Marrakesh li jistabbilixxi l-Organizzazzjoni Dinjija tal-Kummerċ (“il-Ftehim tad-WTO”) jistabbilixxu l-proċeduri għall-eżenzjonijiet li jikkonċernaw il-Ftehimiet Multilaterali dwar il-Kummerċ fl-Anness 1A jew 1B jew 1C tal-Ftehim tad-WTO u l-annessi tagħhom.
            
         
               (2)
            
            
               L-Istati Uniti ngħataw eżenzjoni mill-obbligi skont il-paragrafu 1 tal-Artikolu I u l-paragrafi 1 u 2 tal-Artikolu XIII tal-Ftehim Ġenerali dwar it-Tariffi u l-Kummerċ 1994 (“GATT 1994”) fis-27 ta' Mejju 2009 li tkopri l-perijodu sat-30 ta' Settembru 2015.
            
         
               (3)
            
            
               Skont il-paragrafu 3 tal-Artikolu IX tal-Ftehim tad-WTO, l-Istati Uniti ressqu talba għal eżenzjoni tal-obbligi tagħhom taħt il-paragrafu 1 tal-Artikolu I u l-paragrafi 1 u 2 tal-Artikolu XIII tal-GATT 1994 sat-30 ta' Settembru 2025, sa fejn ikun neċessarju biex l-Istati Uniti jkunu jistgħu jkomplu jipprovdu trattament mingħajr dazju għal prodotti eliġibbli li joriġinaw f'pajjiżi benefiċjarji tal-Afrika sub-Saħarjana magħżula skont l-Att Afrikan dwar it-Tkabbir u l-Opportunitajiet (AGOA).
            
         
               (4)
            
            
               L-aċċettazzjoni tat-talba tal-Istati Uniti għal eżenzjoni tad-WTO ma jaffettwa negattivament la l-ekonomija tal-Unjoni Ewropea u lanqas ir-relazzjonijiet kummerċjali mal-benefiċjarji tal-eżenzjoni. Barra minn hekk, l-Unjoni b'mod ġenerali tappoġġa azzjonijiet li jtaffu l-faqar u jippromwovu l-istabbiltà u l-iżvilupp ekonomiku sostenibbli fil-pajjiżi tal-benefiċjarji.
            
         
               (5)
            
            
               Għaldaqstant, huwa xieraq li tiġi stabbilita l-pożizzjoni li għandha tittieħed f'isem l-Unjoni fil-Kunsill Ġenerali tad-WTO biex tkun appoġġjata t-talba għal eżenzjoni mill-Istati Uniti,
            
         ADOTTA DIN ID-DEĊIŻJONI:
   Artikolu 1
   Il-pożizzjoni li għandha tittieħed f'isem l-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ għandha tkun li tappoġġa t-talba tal-Istati Uniti biex ikunu eżentati mill-obbligi tagħhom taħt il-paragrafu 1 tal-Artikolu I u l-paragrafi 1 u 2 tal-Artikolu XIII tal-Ftehim Ġenerali dwar it-Tariffi u l-Kummerċ 1994 sat-30 ta' Settembru 2025 f'konformità mat-termini tat-talba għal eżenzjoni mill-Istati Uniti.
   Din il-pożizzjoni għandha tiġi espressa mill-Kummissjoni.
   Artikolu 2
   Din id-Deċiżjoni tidħol fis-seħħ fid-data tal-adozzjoni tagħha.
   
      Magħmul fil-Lussemburgu, is-26 ta' Ottubru 2015.
      
         
            Għall-Kunsill
         
         
            Il-President
         
         C. DIESCHBOURG